b'\n_START_ARTICLE_\nEngelbert II. Spanheimski\n_START_SECTION_\n\xc5\xbdivljenje\n_START_PARAGRAPH_\nEngelbert II. je bil najstarej\xc5\xa1i sin  Engelberta I. Spanheimskega in  Hedvike, brat Bernarda Mariborskega, Henrika IV.,  Hartvika II. , Siegfrieda II. in Rikarde. Poro\xc4\x8den je bil z Uto iz Kraiburga, dedinjo Passauskih grofov po o\xc4\x8detu Ulriku,  z njo pa je imel \xc5\xa1tevilno potomstvo: Engelberta III., Ulrika I., Henrika, Hartvika III., Rapota I. in Matildo. Umrl je leta 1141.\n_START_SECTION_\nPoliti\xc4\x8dno delovanje in dose\xc5\xbeki\n_START_PARAGRAPH_\nEngelbert je Istro morda pridobil zaradi sva\xc5\xa1tva z nekdanjim istrskim mejnim grofom Poponom. Svojo mo\xc4\x8d je okrepil tudi zaradi poroke z Uto Kraibur\xc5\xa1ko- s poroko je pridobil mnogo posestev po Bavarskem okoli Kraiburga, zato sta se Engelbert II. in njegov sin Engelbert III. imenovala tudi mejna grofa kraibur\xc5\xa1ka. Poleg tega je Engelbert II. po svojih star\xc5\xa1ih podedoval veliko posesti na Koro\xc5\xa1kem, a jih je daroval koro\xc5\xa1kemu benediktinskemu samostanu \xc5\xa0entpavel. Engelbertov mlaj\xc5\xa1i brat Henrik IV. (Henrik Mladi) je imel za botra  Henrika III. Eppensteinskega, ki je umrl brez potomcev, zato je z njegovo smrtjo naziv vojvod pripadel mlademu Henriku, ki pa je po enem letu vlade nenadoma umrl, ker pa je bil brez potomcev, je vojvodski prestol pripadel najstarej\xc5\xa1emu bratu Engelbertu II. Ko je Engelbert postal vojvoda, se je v korist sina Engelberta III. odpovedal polo\xc5\xbeaju mejnega grofa v Istri. \xc5\xa0e pred smrtjo leta 1141 pa je koro\xc5\xa1ki vojvoda leta 1135 odstopil in prestol prepustil sinu Ulriku I.'